Tunesie

**Tunesie**, officiääl de **Republik Tunesie**, is et noordelikste land van Afrika. Et höyrt by de Maghrebstreake van Noordafrika. Et is in et westen un noordwesten nåbers med Algerye, in et süüdousten med Libie. Et kikt up et noorden un ousten uut oaver de Middellandske Sey. Up syne vlakde van 163.610 kilometer in et veerkant woanet 12,1 miljoon lüde. De höyvdstad un grötste stad is Tunis, up de noordoustelike küste. Et land hevt der syn name an to danken.

In Tunesie ligget archeologisk vöärname steades, sou as de olde stad Kartago uut de 9. eywe vöär Kristus un de Groute Moskee van Kairuan. Et land is bekend van de olde bouwwarken, souks un blauwe stranden. In et süden ligt et land in de sahara, un vanuut et westen stekt de Atlasbargen et land in. Up de rest van et land wil best wat groien. Kaap Angela is den noordeliksten tip van Afrika.

In de oldheid woanden der in Tunesie al berbers. In de 12. eywe vK stichteden de Feniciers der verskillende kolonys, wårvan Kartago den bekendsten un starksten was teagen et 7. jårhunderd. Kartago was en vöärnaam handelsryk un grouten teagenstander van de Romeinen. In 146 vK kreagen de romeinen der de feniciers der toch under. See bestüürden Tunesie dårnå souwat 800 jår. De romeinen brachteden et kristendom med un löäten bekende bouwwarken achter as et Amfiteater van El Djem. In de 7. eywe nå Kristus nöämen arabiske moslims Tunisie souwat vulleydig in. See nöämen öäre stammen un familys med un voorden de islam un arabiske kultuur in. Seyd dee tyd sind de arabyren in de meyrerheid. In 1546 küm der et ottomaanske ryk oaverhen. Dee bleaven der 300 jår an de macht, töt Frankryk in 1881 et land innöäm. In 1956 wör et land selvstandig as Tunesiske Republik, under leiding van Habib Buurgwiba den as ehülpen wörde döär stryders as Chedly Kallala, Farhat Hasjed un Salah Ben Jusef. De kultuur van et nudaagse Tunesie is ne afspegeling van al disse eywen van kulturele vermenging.

In 2011 unstünd de Tunesiske Revoluty, uut unvreyde oaver et gebrek an vryheid un demokraty under et bewind van president Zine El Abidine Ben Ali, den as al 24 jår an de macht was. Et ümmesmyten van syn regime lüüdden de Arabiske Lente in, ne vryheidsbeweaging oaver de heyle streake. Neet vöäle later wörden der vrye verkesingen med meyrere partyen ehölden. Et parlement wör weader eköäsen up 26 oktober 2014 un souwat ne månd later  wör der stemd vöär nen president. Nå ne volksstemming oaver de grundwet wör Tunesie ne unitäre presidentiäle demokratiske republik. Van 2014 töt 2020 gölde et as den eanigsten demoratisken ståt in de arabiske wearld. In 2021 wör et en hybride regime enöömd. Et is eyne van de weinige landen dee as houge ståt up de menskelike untwikkelingsindeks. Et hevt eyne van de höygste BBP's van et wearlddeyl.

De officiäle språke van Tunesie is Modern Standaardarabisk. De meyste tunesiers nömet sikselv arabisk un moslim. Tunesisk arabisk wördt et meyste spröäken. Ouk fransk wördt gebruked in de regeyring un mangs et underwys, mär hevt wyder ginnen officiälen ståtus.

Tunesie is lid van de Vereynigde Natys, de franske språkgemeynskap, de arabiske liga, et OIC, de Afrikaanske Uny, et COMESA, de Neet-Ebündene Landen, et internationale strafhov un de Grupe van 77. Et underhöldet nauwe bände med europääske landen, med name Frankryk un Italie, vanweage öäre ligging. Tunesie hevt ouk en samenwarkingsoavereynkumst med de Europääske Uny un steyt to book as nen vöärnamen bundgenout van de Vereynigde Ståten.